La XII Cursa de la Dona destinarà l?euro solidari a la prevenció de la violència masclista
22 gener 2019

## La XII Cursa de la Dona destinarà l?euro solidari a la prevenció de la violència masclista22 gener 2019Última actualització: 14 juliol 2025

![](../gestion/img/_AO_8330-copia.jpg)  
  

La **Vice-alcaldessa de Gandia i regidora d’Igualtat, Diversitat i Polítiques Inclusives, Lorena Milvaques**, acompanyada del **president del Club d’Atletisme Safor-Delikia, Vicent Boscà** i la **cap del departament d’Igualtat, Roser Pérez**, han anunciat aquest matí que la XII edició de la Cursa de la Dona d’enguany destinarà un 1 € solidari de la inscripció a un projecte municipal de prevenció de la violència de gènere des de l’escola.  

        _“I és que des de l’àrea d’Igualtat treballem dia a dia amb les dones víctimes de la violència masclista, però volem insistir més en la prevenció, ja que les dades són molt preocupants i els casos s’accentuen cada vegada més entre els/les adolescents. Hi ha un tipus de violència de gènere que està present dia a dia, de forma subliminal a través dels micro-masclismes. La famosa frase amb què juguen els xiquets i les xiquetes: “Los que se pelean se desean”, són exemples de com es normalitza la violència o passen inadvertides situacions de desigualtat. Per això és molt important la formació per a la prevenció, a l’aula, a les noves tecnologies, a les xarxes socials, etc...”_, ha assegurat la vice-alcaldessa.

**Desmuntar els mites de l’amor romàntic**

_“Després de reunir-nos amb els coordinadors/es d’Igualtat i Convivència dels centres educatius de Gandia, junt amb als coordinadors del CEFIRE, vam decidir destinar els fons de la Cursa de la Dona a la prevenció contra la violència de gènere entre l’alumnat”_, ha explicat Pérez. Els cursos escollits són els de quart de Primària, ja que en aquestes edats primerenques ja es pot començar a treballar la prevenció i la perspectiva de gènere.

        Així, l’alumnat rebrà una sèrie de tallers per a desmuntar els mites de l’amor romàntic, amb contes, pel·lícules, etc... A càrrec de l’empresa l’Illeta. Una vegada finalitzen aquests tallers l’alumnat escriurà conjuntament uns relats basats en la formació rebuda que es plasmarà en un llibre o guia didàctica, que anirà acompanyada d’una sèrie de pautes pedagògiques per a que aquest material servisca de suport per a futurs cursos als centres educatius. L’alumnat podrà llegir als centres els relats elaborats i el professorat treballar els diferents punts abordats per la resta de centres.

        _“Desmuntar els mites de l’amor romàntic és una qüestió molt important, perquè és la base on les xiquetes i els xiquets aprenen com són les relacions. Moltes vegades es normalitzen micro-masclismes i comportaments tòxics i abusius, com són la gelosia, el control i la concepció de possessió de la parella. Si ensenyem als més menuts a que les relacions s’han de construir des de la igualtat, estarem col·laborant a previndre la violència de gènere i a apostat pel respecte i els bons tractes en les relacions sentimentals”_, ha afegit Milvaques.   

**La XII Cursa de la Dona**

La pròxima edició de la Cursa de la Dona tindrà lloc el pròxim 31 de març, a les 11.30h, i s’espera la participació d’entre 7 i 8 mil dones. Les inscripcions ja han començat i hi ha punts de venda de dorsals a tota la Safor i comarques veïnes. El preu és de 6 € (1 € solidari) i de 10 € (2 € solidaris) la última setmana. _“Els clubs esportius hem contribuït molt la igualtat, mitjançant el foment de l’esport femení. Gràcies a proves com la nostra, la participació de les dones a les curses populars ja és superior al 40% i la Safor és de les comarques que més dones sol aportar... Volem ser partícips des problemes de la societat i pensem que previndre la violència de gènere des de baix, als centres educatius, és fonamental. Per això hem donat suport al projecte de l’àrea d’Igualtat”_, ha assegurat Boscà.  

        De fet, aquesta no és la primera vegada que el CA Safor-Delikia i l’àrea d’Igualtat hi col·laboren mitjançant la Cursa de la Dona. En dues edicions anteriors, l’euro solidari es va destinar a l’adequació de vivendes tutelades per a dones maltractades, les obres de les quals ja estan en marxa i en breu es cediran a la Generalitat. I per finançar els projectes de l’Associació Rosa dels Vents, que treballa amb les dones víctimes de violència de gènere i les seus famílies.